Document ID: 32006R0409

ΚΑΝΟΝΙΣΜΌΣ (ΕΚ) αριθ. 409/2006 ΤΗΣ ΕΠΙΤΡΟΠΉΣ
της 9ης Μαρτίου 2006
για την τροποποίηση των κανονισμών (ΕΚ) αριθ. 174/1999, (ΕΚ) αριθ. 581/2004 και (ΕΚ) αριθ. 582/2004 όσον αφορά το ύψος των εγγυήσεων για τα πιστοποιητικά εξαγωγής στον τομέα του γάλακτος
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1255/1999 του Συμβουλίου, της 17ης Μαΐου 1999, περί κοινής οργανώσεως αγοράς στον τομέα του γάλακτος και των γαλακτοκομικών προϊόντων (1), και ιδίως το άρθρο 31 παράγραφος 14,
Εκτιμώντας τα ακόλουθα:
(1)
Στο άρθρο 9 του κανονισμού (ΕΚ) αριθ. 174/1999 της Επιτροπής, της 26ης Ιανουαρίου 1999, για τον καθορισμό των ειδικών λεπτομερειών εφαρμογής του κανονισμού (ΕΟΚ) αριθ. 804/68 του Συμβουλίου όσον αφορά τα πιστοποιητικά εξαγωγής και των επιστροφών κατά την εξαγωγή στον τομέα του γάλακτος και των γαλακτοκομικών προϊόντων (2), καθορίζονται τα ποσά των εγγυήσεων που πρέπει να συσταθούν την ημέρα της υποβολής των αιτήσεων για τα πιστοποιητικά εξαγωγής.
(2)
Στο άρθρο 3 του κανονισμού (ΕΚ) αριθ. 581/2004 της Επιτροπής, της 26ης Μαρτίου 2004, σχετικά με την έναρξη διαρκούς δημοπρασίας για επιστροφές κατά την εξαγωγή που αφορούν ορισμένα είδη βουτύρου (3), και στο άρθρο 3 του κανονισμού (ΕΚ) αριθ. 582/2004 της Επιτροπής, της 26ης Μαρτίου 2004, σχετικά με την έναρξη διαρκούς δημοπρασίας για επιστροφές κατά την εξαγωγή που αφορούν το αποκορυφωμένο γάλα σε σκόνη (4), καθορίζεται το ύψος της εγγύησης της προσφοράς που πρέπει να συσταθεί πριν από τη λήξη της προθεσμίας υποβολής των προσφορών.
(3)
Λαμβανομένης υπόψη της τάσης που παρατηρήθηκε τους τελευταίους μήνες στις επιστροφές κατά την εξαγωγή, είναι σκόπιμο να προσαρμοστεί το ύψος των εγγυήσεων διατηρώντας τες όμως σε αρκετά υψηλό επίπεδο ώστε να αποφεύγεται η υποβολή κερδοσκοπικών αιτήσεων.
(4)
Προκειμένου να συναρτηθεί η επιστροφή με το ποσό της εγγύησης και να υιοθετηθεί εναρμονισμένη προσέγγιση για όλες τις ισχύουσες επιστροφές, οι εγγυήσεις των προσφορών είναι σκόπιμο να καθοριστούν ως ποσοστό του ποσού της επιστροφής.
(5)
Οι κανονισμοί (ΕΚ) αριθ. 174/1999, (ΕΚ) αριθ. 581/2004 και (ΕΚ) αριθ. 582/2004 πρέπει επομένως να τροποποιηθούν αντιστοίχως.
(6)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης γάλακτος και γαλακτοκομικών προϊόντων,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 9 πρώτο εδάφιο του κανονισμού (ΕΚ) αριθ. 174/1999, τα στοιχεία α), β), γ) και δ) αντικαθίστανται από τα ακόλουθα:
«α)
15 % για τα προϊόντα που υπάγονται στον κωδικό ΣΟ 0405·
β)
15 % για τα προϊόντα που υπάγονται στον κωδικό ΣΟ 0402 10·
γ)
15 % για τα προϊόντα που υπάγονται στον κωδικό ΣΟ 0406·
δ)
15 % για τα άλλα προϊόντα.»
Άρθρο 2
Στο άρθρο 3 παράγραφος 2 του κανονισμού (ΕΚ) αριθ. 581/2004, το πρώτο εδάφιο αντικαθίσταται από το ακόλουθο κείμενο:
«2. Η εγγύηση της προσφοράς ισούται με το 15 % του τελευταίου ανώτατου ποσού επιστροφής που καθορίστηκε κατόπιν δημοπρασίας για τους κωδικούς προϊόντων και τους προορισμούς που αναφέρονται στο άρθρο 1 παράγραφος 1.
Η εγγύηση της προσφοράς δεν δύναται ωστόσο να είναι μικρότερη των 6 ευρώ ανά 100 kg.»
Άρθρο 3
Στο άρθρο 3 παράγραφος 2 του κανονισμού (ΕΚ) αριθ. 582/2004, το πρώτο εδάφιο αντικαθίσταται από το ακόλουθο κείμενο:
«2. Η εγγύηση της προσφοράς ισούται με το 15 % του τελευταίου ανώτατου ποσού επιστροφής που καθορίστηκε κατόπιν δημοπρασίας για τους κωδικούς προϊόντων και τους προορισμούς που αναφέρονται στο άρθρο 1 παράγραφος 1.
Η εγγύηση της προσφοράς δεν δύναται ωστόσο να είναι μικρότερη των 6 ευρώ ανά 100 kg.»
Άρθρο 4
Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 9 Μαρτίου 2006.

Labels: 3
17